Najčastejšia podoba svätého Floriána ako rímskeho legionára hasiaceho horiacu budovu
**Svätý Florián** (Florián z Lorchu, lat. Florianus) (\* 250, Zeiselmauer-Wolfpassing – † 4. máj 304, Lorch) je katolícky svätec, patrón Kominárov, hasičov, pekárov, hrnčiarov, hutníkov, taktiež ako ochranca pred neúrodou, búrkou aj suchom.

Florián je patrónom v Rakúsku kde bolo pomenované po ňom aj mesto (*Sankt Florian*), taktiež v Česku, Slovensku, Bavorsku, Taliansku (Bologna), Poľsku (Krakov).

Životopis
---------

Narodil sa v rímskej provincii Noriko za čias prenasledovania kresťanov počas vlády rímskeho cisára Diokleciána.

Florián bol plukovníkom v legionárskom vojsku rímskeho cisára v Cetii (dnešný Zeiselmauer-Wolfpassing v Rakúsku). Roku 304 sa postavil na obranu v Lorchu zatknutých a uväznených 40 kresťanských legionárov. Za pokus o vyslobodenie bol zatknutý a odsúdený miestodržiteľom Aquiliánom na smrť. Poprava sa konala dňa 4. mája 304 na brehu rieky Enns (v tej dobe nazývanej Aniza). Na krk mu bol priviazaný mlynský kameň a následne utopený vo vodách Enns. Nie je zistené, v akom veku bol popravený. 

Legenda hovorí, že voda vyplavila Floriánovo mŕtve telo na skalu, kde ho našla vdova Valéria, ako ho pred zhanobením stráži veľký orol. Ten sa objavil aj na niektorých neskorších zobrazeniach tohoto svätca. Na mieste hrobu Sv. Floriána pri Linci postavili kaplnku a neskoršie kostol s kláštorom, ktorý obývali benediktíni a po nich augustiniáni. Floriánove ostatky sa našli v 13. storočí. 
V roku 1942 boli objavené aj ostatky 40 mučeníkov, za ktorých svätec položil život. 

Časť jeho relikvií je od roku 1183 v Krakove, ktoré daroval mestu pápež Lucius III. Pre ne dal postaviť knieža Kazimír II. (*Spravodlivý*) baziliku zasvätenú sv. Floriánovi. Ostatky svätca sa nachádzajú aj v relikviári Svätovítskeho chrámu v Prahe.

Kult patróna hasičov bol neskôr rozšírený po celej strednej Európe. Postavilo sa veľké množstvo jeho sôch na ochranu pred požiarmi.

Vyobrazenia Floriána sa vyskytujú tiež aj na priečeliach domov, v erboch, na pečatiach, rázcestiach a hlavne na hasičských zbrojniciach Pred Floriánom v 15. storočí boli ochrancami pred ohňom sv. Agáta a sv. Vavrinec.

Povesť hovorí, že Florián zachránil nemecké mesto Norimberg pred požiarom v ôsmom storočí. Podľa legendy taktiež ochránil istého uhliara, ktorý spadol do ohňa a na príhovor svätca bol zachránený.
Atribúty: zobrazuje sa ako rímsky dôstojník alebo vojak s prilbou na hlave, v ľavej ruke so zástavou, v pravej s nádobou na vodu, ktorou zalieva horiace obydlie.
Katolícka cirkev jeho pamiatku oslavuje 4. mája.

Galéria
-------

* Záhorská Bystrica, SlovenskoZáhorská Bystrica, Slovensko
* Gbely, SlovenskoGbely, Slovensko
* Kopčany, SlovenskoKopčany, Slovensko
* Sulejów, PoľskoSulejów, Poľsko
* Kurtatsch an der Weinstraße, TalianskoKurtatsch an der Weinstraße, Taliansko
* Oberrohrbach, RakúskoOberrohrbach, Rakúsko
* Salzburg, RakúskoSalzburg, Rakúsko

Iné projekty
------------

Commons
* Spolupracuj na Commons Commons ponúka multimediálne súbory na tému **Florián z Lorchu**

Externé odkazy
--------------

* St. Florian
* Saint Florian the patron saint of the fire service

Autoritné údaje: * abART: 124189
* GND: 118683993
* ISNI: 0000 0000 7858 5847
* LCCN: n81117240
* NK ČR: jn20010525215
* VIAF: 84075140
* WorldCat: lccn-n81117240